Polisie oorbluf ná aanval op Vrystaat-plaasArgieffoto: Reint Dykema Sers. Ian Gaobepe, woordvoerder van die polisie, het gesê Joseph Mathetau, die bestuurder van die plaas, is glo die aand deur twee mans buite sy huis oorval. Die aanvallers het hom vasgebind en met ŉ voorwerp teen die nek geslaan, waarna hy glo sy bewussyn verloor het. Gaobepe het gesê Mathetau het later bygekom en kon daarin slaag om homself los te wikkel en na die buurplaas te stap om hulp te ontbied. “Die ondersoekspan is effens dronkgeslaan, want die aanvallers het niks gesteel nie. Ons het daarom geen motief vir die aanval nie,” het hy gesê. “In hierdie stadium word ŉ saak van aanranding ondersoek.” Gaobepe het gesê Mathetau het na die voorval mediese hulp van die hand gewys. Dit is onduidelik hoe oud Mathetau is.